Haaie se broers sê dalk reeds koebaai | Netwerk24
Haaie se broers sê dalk reeds koebaai
Deur Hendrik Cronjé en Owen Kock 07 Julie 2019 09:30
Die Du Preez-broers, Jean-Luc en Dan, se speeldae by die Haaie is straks verby.
Die Engelse klubspan ­Sale Sharks het die Haaie versoek om die Du Preez-broers vroeër van hul kontrakte vry te stel.
Die aanvanklike ooreenkoms was dat Jean-Luc en Dan hulle later vanjaar, as hulle nie deel van die Springbokke se Wêreldbekerplanne is nie, by Sale Sharks sal aansluit.
Hulle sou volgende jaar vir Superrugby na die Haaie terugkeer, waarna hulle daarna die volgende twee jaar heeltyds vir Sale Sharks beskikbaar is.
Rapport verneem die Haaie moet nog 'n finale besluit neem of hulle die Du Preez-broers vroeër sal vrystel. Die ander Du Preez-broer, Robert, het reeds sy loopbaan by die Haaie afgesluit. Hy kry binnekort sy salaris van Sale Sharks nadat hy 'n driejaarkontrak met hulle gesluit het. Onsekerheid bestaan egter nog oor hul pa, Robert du Preez, se toekoms as hoofafrigter van die Haaie. Sy kontrak verstryk eers amptelik ná volgende jaar se Superreeks.
Die Haaie het intussen planne begin maak om spelers soos Beast Mtawarira, Jacques Vermeulen (Exeter Chiefs) en Philip van der Walt (Newcastle Falcons) te vervang.
Die onderskatte Henco Venter van die Cheetahs is in gevorderde gesprekke met die Haaie. Hy het nog tot einde Oktober 'n kontrak met die Cheetahs, maar die kanse lyk baie gunstig dat hy weer van volgende jaar af Superrugby sal speel.
Die Kings-flank Andile Ntsila oefen van môre af vir 'n proeftydperk saam met die Haaie, terwyl James Venter, 'n oudleerling van Glenwood High School, wil terugkeer huis toe. James is tans by die Leeus gekontrakteer.
Onsekerheid bestaan nog of Mtawarira wel volgende jaar vir die Haaie beskikbaar is. Die moontlikheid bestaan dat hy oorsee sal speel of selfs kan uittree.